รัฐบาลเป็นจุดอ่อน
ตปท.รอดูผลจำนำข้าววินัยการคลังฉุดเศรษฐกิจชะลอส่งกระทบกำไรบจ.
29 ต.ค. 2565

ตปท.รอดูผลจำนำข้าววินัยการคลังฉุดเศรษฐกิจชะลอส่งกระทบกำไรบจ.
CLSA ลั่นเงินสหรัฐยังไม่ให้ลุยหุ้นไทย รอความเชื่อมั่นรัฐบาล ยืนเป้าดัชนีปีนี้ 1,650 จุด บล.ไทยดาหน้าลด
นายปริญญ์ พานิชภักดิ์ กรรมการผู้จัดการ บริษัทหลักทรัพย์ ซี แอล เอส เอ (ประเทศไทย) หรือ CLSA เปิดเผยในงานเสวนา “ภาวะหุ้นไทย” ว่า บริษัทเพิ่งพาบริษัท ดับบลิวเอชเอ คอร์ปอเรชั่น (WHA) ไปโรดโชว์ที่นิวยอร์ก ประเทศสหรัฐอเมริกา และเท่าที่ได้คุยกับนักลงทุนพบว่ายังไม่ได้ซื้อหุ้นในตลาดหุ้นไทยมากนัก (โอเวอร์เวจ) 
สำหรับกลุ่มต่างชาติที่เข้าซื้อหุ้นไทยระยะ 3 ปีที่ผ่านมา ส่วนใหญ่เป็นกองทุนจากยุโรป ฮ่องกง และสิงคโปร์ ซึ่งขายออกไปแล้วแต่ยังไม่รีบซื้อ เพราะรอความชัดเจนเรื่องคิวอีก่อน
นอกจากนั้น นักลงทุนต่างชาติให้ความสำคัญกับเรื่องดำเนินนโยบายของภาครัฐ การใช้จ่าย รวมถึงการรักษาวินัยการเงินการคลัง การเข้าแทรกแซงหน่วยงานอิสระ มากกว่าการชุมนุมทางการเมือง โดยเฉพาะโครงการจำนำข้าว รัฐบาลต้องจัดการปัญหาเหล่านี้ให้ดี โดยเฉพาะข้อมูลตัวเลขจากกระทรวงพาณิชย์ นักลงทุนต่างชาติให้ความสำคัญและติดตามอยู่ เพราะรอเก็บหุ้นไทยอยู่แล้ว เนื่องจากภาพไทยในระยะ 3-5 ปี มีทิศทางดีมากจากโครงการลงทุน 2 ล้านล้านบาท 
อย่างไรก็ตาม มุมมองของ CLSA ยังคงยืนเป้าดัชนีหุ้นไทยปีนี้ที่ระดับ 1,650 จุด เนื่องจากผลประกอบการของบริษัทใน 3 กลุ่มใหญ่ คือ พลังงาน ธนาคารพาณิชย์ และสื่อสาร ยังมีการเติบโตได้ดีตามเป้าหมาย ทำให้กำไรรวมยังเติบโตในอัตรา 15-17% และอัตราผลตอบแทนปันผลของตลาดอยู่ที่ 4% ส่วนกลุ่มหุ้นที่ต่างชาติให้ความสนใจ คือ สื่อสาร และหุ้นกลุ่มที่เกี่ยวโยงกับท่องเที่ยว เช่น การบิน เป็นต้น
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทยและประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) กล่าวเสริมว่า การเมืองมีผลต่อเศรษฐกิจประเทศ และยังส่งผลต่อความสามารถทำกำไรของบริษัทจดทะเบียนอีกด้วย โดยเฉพาะการใช้จ่ายของภาครัฐ หากมีปัญหาเกิดขึ้นจะส่งผลต่อความเชื่อมั่นของประเทศและการตัดสินใจลงทุนได้ 
ทั้งนี้ มีความเป็นไปได้ว่าอาจจะทบทวนปรับลดประมาณการการเติบโตกำไรของ บจ.ในปีนี้ลงไปที่ระดับเดิม 14-15% จากก่อนหน้านี้ได้ปรับเพิ่มขึ้นไปที่ 20% และส่งผลให้ดัชนีหุ้นลดลงมาอยู่ที่ 1,650 จุด จากเดิมอยู่ที่ 1,750 จุด 
นายไพบูลย์ นลินทรางกูร นายกสมาคมบริษัทหลักทรัพย์และประธานเจ้าหน้าที่บริหาร บล.ทิสโก้ กล่าวว่า ทิสโก้ปรับลดเป้าดัชนีปีนี้ลงจาก 1,650 จุด เหลือ 1,550 จุด เนื่องจากเศรษฐกิจอาจไม่ได้โตตามคาดการณ์ไว้ แต่เชื่อว่าเฟดคงจะไม่ยุติการใช้คิวอี
ล่าสุด ตลาดหลักทรัพย์ประกาศรายชื่อหุ้นติดกลุ่ม SET 50 และ SET 100 โดยหุ้นบริษัท ทิสโก้ไฟแนนเชียลกรุ๊ป (TISCO) หลุด SET 50
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า เรื่องนี้อาจจะมีผลกระทบต่อบริษัทอยู่บ้าง เพราะปกติต่างชาติจะให้น้ำหนักและความสำคัญกับเรื่องสภาพคล่องของหุ้นที่อาจจะลดลงไปบ้าง แต่เชื่อว่ากรณีนี้ไม่ใช่ประเด็นทั้งหมดที่นักลงทุนจะนำมาตัดสินต่อการลงทุน